《著作李季间得阆守去国以书道别追寄四韵》
宋代·孙应时

不将尘土望清华，珍重高情久更加。
肯把书来话心曲，又从今去各天涯。
一麾可是君恩薄，百丈休怜江路赊。
归见故人应一笑，为传消息报梅花。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。